Drie vas oor Paulpietersburg-plaasmoordArgieffoto: AfriForum Jeug Drie verdagtes is Vrydagaand in hegtenis geneem in verband met die moord op Nico en Mercia Lens op ŉ plaas in die Paulpietersburg-distrik in KwaZulu-Natal. “Die Newcastle-taakspan het die mans in Mpumalanga in hegtenis geneem,” het kapt. Thulani Zwane, woordvoerder van die polisie, gesê. “Die mans het ŉ rewolwer by hulle gehad wat tydens die egpaar se moord gesteel is.” Nico en Mercia is op 3 September op hul plaas in die Groenvlei-gebied buite Paulpietersburg aangeval. Hul bure het eerste op Mercia se liggaam in die slaapkamer afgekom, nadat ŉ noodsein oor die radiostelsel deurgekom het. Nico se liggaam is aan die buitewyke van die plaaswerf gevind. Klik hier om meer te lees. “Die drie verdagtes, tussen 27 en 52 jaar oud, sal Maandag in die landdroshof in Utrecht verskyn,” het Zwane bygevoeg. Hulle staan tereg op twee aanklagte van moord en huisbraak. “Ons sal ondersoek instel om te bepaal of die mans moontlik aan enige ander misdade in die provinsie verbind kan word,” het lt.genl. Mmamonnye Ngobeni, polisiekommissaris in KwaZulu-Natal, gesê. Lees ook: Drie ondervra oor Paulpietersburg-plaasmoord Paulpietersburg-plaasmoord: AfriForum lê klag KZN-plaasmoord: Egpaar op hul plaas doodgeskiet